《宿妙觉竹庵赠静老》
宋代·孙觌

青山映落日，澹澹烟中明。出门无所投，曳杖随意行。

破裓僧两无，喜笑争邀迎。曾巢俯修竹，飞星动高甍。

老人如宿昔，真契同无生。遇人无戚疏，出语恶不情。

寥寥风马牛，肝胆欲尽倾。怪我胸中山，硉兀尚不平。

邯郸乐无度，短梦一饷荣。蛮触怒不休，暴骨千里横。

微言起我病，内愧面汗骍。蚤知天宇大，岂有世网婴。

举扇障西风，浣此沧浪缨。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。